​

​На основу члана 41. Закона о смањењу ризика и управљању ванредним ситуацијама, члана 9a Уредбе о мерама за спречавање и сузбијање заразне болести COVID–19 (“Сл. гласник РС”. бр. 66/20, 93/20, 94/20 и 100/20) и Одлуке градоначелника Града Бора број 217-128/202-II-01 од 18.07.2020. године, Штаб за ванредне ситуације града Бора на 25. седници одржаној 18. 07. 2020. године, донео је следеће

Н А Р Е Д Б Е

​1. Забрањује се окупљање у затвореном и отвореном простору више од пет лица, ако није могуће обезбедити физичку дистанцу од два метра и одговарајуће мере личне заштите, уз поштовање четири квадратна метра по особи;

2. Дозвољава се окупљање до пет лица уз одговарајуће мере личне заштите у јавним парковима и игралиштима, као и током вежбања на отвореном простору,

3. У свим затвореним просторима обавезно ношење заштитних маски, поштовање физичке дистанце од два метра и постављање дезо баријере и обавезне дезинфекције руку на улазу;

​4. Забрањује се организовање свечаности, као и организовање спортских манифестација са публиком и других забавних манифестација;

​5. Oграничава се радно време угоститељских објеката (ресторана, кафића, барова, објеката брзе хране, ноћних клубова и других) у трајању од 7.00 до 20.00 часова;

​6. Прилагођава се рад угоститељских објеката, тако да за једним столом не могу седети више од два лица, изузев ако су у питању родитељи и малолетна деца или лица која живе у заједничком домаћинству, уз обавезни размак од два метра између столова;

​7. Налаже се предшколској установи „Бамби“ пуна примена свих превентивних мера у установама предшколског васпитања и образовања;

​​8. Налаже се основним, средњим школама и високошколским установама да одложе окупљања, а пријемне и друге испите организују уз примену свих мера личне заштите;

​9. Налаже се правним субјектима коју обављају делатност јавног превоза да, у јавном друмском превозу и такси превозу, возачи, путници и овлашћена лица превозника (кондуктери) све време трајања вожње да носе заштитне маске, уз редовно проветравање и дезинфекцију возила;

​10. Забрањује се коришћење отворених и затворених базена, спа и велнес центара и јавних купалишта;

​11. Налаже се верским заједницама спровођење прописаних мера заштите у верским објектима, као и приликом вршења верских обреда и службе у истима, уз редовно проветравање и дезинфекцију објеката;

​12. Налаже се власницима козметичких, фризерских салона, салона лепоте, фитнес центара и теретана спровођење мера заштите, уз обавезно ношење маски и рукавица и поштовања ограничења да максимално пет лица истовремено може да борави у објекту;

13. Налаже се јавним предузећима, установама и привредним субјектима честа дезинфекција свих јавних објеката, постављање дезо баријере и обавезне дезинфекције руку при улазу;

14. Налаже се управницима зграда и ЈКП за стамбене услуге „Бор“ Бор дезинфекција заједничких просторија у стамбеним зградама најмање једанпут недељно уз постављање дезо баријера на улазу у заједничке просторије;

15. Налаже се ЈКП „3. Октобар“ редовно прање улица и јавних површина уз употребу дезинфекционих средстава.

​

​

ШТАБ ЗА ВАНРЕДНЕ СИТУАЦИЈЕ ГРАДА БОРА

**КОМАНДАНТ**

 **Александар Миликић**